EELNÕU

|  |
| --- |
| **M Ä Ä R U S** |
|  |
| Kadrina | 29. oktoober 2023 nr  |
|  |
|  |
|  |
| Kadrina valla kohalike teede ja avaliku huviga tervikteede nimekirja kinnitamine  |
|  |
|  |

Määrus kehtestatakse kohaliku omavalitsuse korralduse seaduse § 6 lõike 1, § 22 lõike 1 punkti 37 ja lõike 2, ehitusseadustiku § 92 lõigete 5 ja 7, § 94 lõigete 1 ja 2, § 103 lõike 7 ning Vabariigi Valitsuse 7. jaanuari 2016 määruse nr 1 „Teeregistri põhimäärus“ § 12 lõigete 2 ja 3 ning § 13 lõike 3 alusel.

§ 1. Kadrina valla kohalike teede ja avaliku huviga tervikteede nimekiri

Kinnitatakse Kadrina valla kohalike teede ja avaliku huviga tervikteede nimekiri vastavalt lisale (Lisa 1).

§ 2. Määruse kehtetuks tunnistamine

Tunnistatakse kehtetuks Kadrina Vallavolikogu 31.10.2012 määrus nr 59 „Kadrina valla kohalike teede ja tänavate nimekiri“.

§ 3. Volituse andmine

Volitatakse Vabariigi Valitsuse 7. jaanuari 2016 määruses nr 1 „Teeregistri põhimäärus“ sätestatud kohaliku omavalitsuse üksuse pädevusse antud ülesannete täitmine ja ehitusseadustiku § 103 lõikes 4 sätestatud teeomaniku kohustuste täitmine vallavalitsusele.

**§ 4.**  Määruse jõustumine

Määrus jõustub kolmandal päeval pärast avaldamist Riigi Teatajas.

|  |  |
| --- | --- |
|  |  |
| (allkirjastatud digitaalselt) |  |
| Madis Viise |  |
| vallavolikogu esimees |   |

Seletuskiri määruse eelnõu „Kadrina valla kohalike teede ja avaliku huviga tervikteede nimekirja kinnitamine“ juurde

Määruse eelnõu esitab Kadrina Vallavalitsus.

Kadrina Vallavolikogu määruse eelnõu eesmärgiks on kinnitada kohalike teede ja avaliku huviga tervikteede nimekiri vastavalt lisale määrates teele unikaalse koodi ja nime ning volitada Kadrina Vallavalitsust teeregistrisse andmete esitamiseks.

Kohaliku omavalitsuse korralduse seaduse § 22 lõike 2 kohaselt õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused otsustab omavalitsusüksuse nimel volikogu, kes võib nende küsimuste lahendamise volitada vallavalitsusele.

Ehitusseadustiku § 103 lõike 7 kohaselt on teeomanik kohustatud esitama andmed tee kohta kandmiseks riiklikusse teeregistrisse 30 päeva jooksul tee vastuvõtmisest või kasutusloa andmisest arvates. Vastavalt ehitusseadustikule peetakse teede, sh kohalike teede osas teeregistrit ehk andmekogu teede tehniliste ja tee toimimiseks vajalike rajatiste andmete osas.

Teeregister tegutseb ehitusseadustiku § 103 lg 2 alusel vastuvõetud Vabariigi Valitsuse 7. jaanuari 2016 määruse nr 1 „Teeregistri põhimäärus“ alusel.

Teeregistri põhimääruse § 12 lõike 2 kohaselt on kohaliku tee andmeandjaks kohaliku omavalitsuse üksus ning § 13 lõike 3 kohaselt kohaliku tee esmaseks teeregistrisse kandmiseks ja sealt kustutamiseks on andmeandjal kohustus esitada kohaliku omavalitsuse üksuse õigusakt, mis sätestab terviktee unikaalse numbri ja nime. Määruse § 13 lõike 1 alusel on andmeandja kohustatud esitama registri vastutavale töötajale andmeid uute kohalike teede kohta 30 päeva jooksul tee vastuvõtmisest või kasutusloa andmisest arvates. See tähendab, et iga uue tee valmimisega/omandamisega peab muutma volikogu otsusega kinnitatud teede nimekirja.

Kohalik tee on tee, mille osas omaniku ülesandeid täidab kohaliku omavalitsuse üksus, mis võib ühtlasi olla avalikuks kasutamiseks määratud eratee, kohaliku omavalitsuse üksusele kuuluv tee või kohaliku omavalitsuse volikogu otsuse kohaselt kohaliku omavalitsuse hallatav kohaliku liikluse korraldamiseks vajalik muu tee.

Nimetatud kohalike teede esmaseks registreerimiseks tehtavate otsuste sisu ja menetluse tähtaegasid arvestades on mõistlik volitada antud otsuste tegemine vallavalitsusele. Kohalike teede esmane registreerimine ehk rajatud või olemasolevale teele nime ja unikaalse koodi määramine on üldjuhul juba varasemalt realiseeritud plaanide järgselt tehtav otsus, mille vallavolikogus kinnitamine pikendab menetluse aega ja ei võimalda vajadusel operatiivset otsustamist.

Teeregister hõlmab avalikult kasutatavate teede andmeid. Need andmed on eelkõige mõeldud kasutamiseks Majandus- ja Kommunikatsiooniministeeriumi ning Transpordiameti töötajatele ja kohalike omavalitsuste spetsialistidele, et lahendada küsimusi ja teha otsuseid seoses riigi teedevõrguga. Samas saavad teeregistrit teealase teabe saamiseks kasutada ka kõik isikud. Näiteks on võimalik leida teavet teekatetest, liiklussagedusest teedel, bussipeatustest, talvisest/suvisest korrashoiust jne.

Eelnõu

Siiri Püss

maakorraldusspetsialist +372 5377 0705

siiri.pyss@kadrina.ee